এক পর্যটকের জন্য ব্যাংককের ভিসা না পাওয়া এবং সেই সংক্রান্ত জটিলতার জন্য আর্থিক ক্ষতি। এই দুইয়ের প্রতিশোধ নিতেই গড়িয়াহাটের তাইল্যান্ড কনসুলেটে হুমকি ই মেল পাঠিয়েছিল এক পর্যটন সংস্থার মালিক সানউইল শ্রীবাস্তব। পুলিশের জেরায় এমনটাই জানিয়েছে রাঁচির বাড়িয়াতুর বাসিন্দা ওই ব্যক্তি। কলকাতায় নিয়ে আসার পর বৃহস্পতিবার তাকে ব্যাঙ্কশাল আদালতে তোলা হয়। বিচারক সানউইলের চারদিনের পুলিশি হেফাজতের নির্দেশ দিয়েছেন।
কয়েকদিন আগে গড়িয়াহাটের ম্যান্ডেভিলা গার্ডেন এলাকায় তাইল্যান্ডের কনসুলেটে বোমা রয়েছে বলে দুটি ই মেল পাঠানো হয় এবং ফোন করা হয়। ওই ঘটনার তদন্তে নেমে বুধবার রাঁচি থেকে সানউইলকে গ্রেফতার করে কলকাতা পুলিশের সাইবার ক্রাইম থানা। পুলিশ সূত্রের খবর, জেরায় ধৃত ব্যক্তি জানিয়েছে, ‘ভেভান্টো’ নামে একটি পর্যটন সংস্থার ফ্র্যাঞ্চাইজি রয়েছে তার স্ত্রীয়ের নামে। ওই সংস্থার মাধ্যমেই গত বছর কয়েকজন পর্যটককে ব্যাংককে পাঠায় সে। কিন্তু পর্যটকদের একজনের ভিসার অনুমোদন মেলেনি। এজন্য ওই পর্যটকের কাছে তাকে অপমানিত হতে হয়েছিল বলে দাবি সানউইলের। একইসঙ্গে ভিসা জটিলতা কাটাতে বেশ কিছুটা আর্থিক ক্ষতিও হয় তার। ওই ঘটনার প্রতিশোধ নিতেই তাইল্যান্ড কনসুলেটে সে হুমকি ই মেল ও ফোন করেছিল বলে জানিয়েছে সানউইল।
তদন্তে জানা যায়, সানউইল ‘মাস্কিং’ করে আমেরিকা ও নেদারল্যান্ডসের দু’টি ‘আইপি অ্যাড্রেস’ থেকে ই মেল দু’টি পাঠিয়েছিল। একইসঙ্গে সে ‘স্কাইপ’ করে একটি ফোনও করেছিল। সেই ফোনের টাকা সানউইল মিটিয়েছিল তার স্ত্রী প্রীতি সাক্সেনার ‘পেপ্যাল’ অ্যাকাউন্ট থেকে। ওই ‘পেপ্যাল’ অ্যাকাউন্টের মাধ্যমে প্রীতি ও সানউইল ‘ভেভান্টো’র ফ্র্যাঞ্চাইজি নিয়ে ব্যবসা চালাত। তবে সেই ‘পেপ্যাল’ অ্যাকাউন্টটিও ভুয়ো ‘আইপি অ্যাড্রেস’ ব্যবহার করে খোলা হয়েছিল। ওই অ্যাকাউন্টের সূত্র ধরেই প্রথমে সানউইলের স্ত্রীয়ের খোঁজ পায় পুলিশ। তাঁকে জেরা করেই সাইবার ক্রাইম থানা সানউইলক গ্রেফতার করে।